  Анжелика Тихонова корреспондент 25-тӥ куартолэзе Ижкарын удмурт кылэз утёнын туала амалъёслы но ужпумъёслы сӥзем конференци ортчиз. Ужрад «П. И. Чайковскийлэн вордӥськем шаераз» литература фестиваль улсын радъяськиз. Отчы ивортодэтъя «Удмуртия» агентстволэн корреспондентэз но вуылӥз. Конференцие удмурт кылъя дышетӥсьёс, нылпи садъёсысь визьнодасьёс, Удмурт кун университетысь студентъёс люкаськизы. Озьы ик вылӥ куноос но вуылӥзы: Удмуртиысь кивалтэтлэн тӧроезлэн воштӥсез Анатолий Строков, элькунысь дышетонъя но тодосъя министр Светлана Болотникова, Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез, «Удмурт Кенеш» огазеяськонлэн тӧроез Татьяна Ишматова, Россиысь калык возёсъя но кун службая академиысь Дышетонэз азинтонъя федерал институтысь Дышетонын йӧскалык ужпумъёсты эскеронъя центрлэн кивалтӥсез, биологи тодосъя кандидат, доцент Ольга Артеменко но ЮНЕСКО-лэн «Информация для всех» программаезлэн Россиын ӧриезлэн тӧроезлэн воштӥсез, дышетон тодосъя кандидат Сергей Бакейкин. Конференциын удмурт кылэз но мукет пичи кылъёсты утён но соосты пӧртэм сямен уже кутон сярысь вераськон мынӥз. Докладъёссэс лыдӟисьёс дышетон удысын азинлыко ужан амалъёсынызы тодматӥзы.  Удмуртиысь йӧскалык лыдӟетъюртысь Йӧскалык но шаертодон литературая но библиографияя центрлэн кивалтӥсез Татьяна Николаева ужъюртлэн удмурт кылэз утён бордын тыршемез, солэн интыез сярысь вераськиз. Со туннэ нуналлы йӧскалык библиотека удмурт кылын печатлам книгаослэсь фондзэс утись тужгес бадӟымез библиотека луэ шуыса пусйиз. Быдэсак библиотекаын 1 миллион 500 сюрслэсь ятыр (книгаос – ред.). Удмурт кылын но шаертодонъя фондэз 80 сюрслэсь уно Татьяна Николаева, Удмуртиысь йӧскалык лыдӟетъюртысь ёзэтэн кивалтӥсьСолэн верамезъя, та дыре лыдӟетъюртын ужасьёс удмурт кылын но шаертодонъя книгаосты цифровать карыса электрон библиотекае пыртон бордын туж мыло-кыдо ужало. Туннэ нуналлы отчы 46 сюрслэсь ятыр книгаос но газетъёс поттэмын ини. Вераны кулэ, соос туннэ туж кулэ луо лыдӟисьлы. Малы ке шуоно, гурт библиотекаосын удмурт кылын но шаертодонъя книгаос ӧжыт луо. Нош интернетсы котькудӥзлэн вань, телефонзы котькудӥзлэн вань. Отчы пырыса, луэ шедьтыны удмурт кылын книгаосыз. <…> Арлы 1 миллионлэсь ятыр пырасьёс со библиотекае Татьяна Николаева, Удмуртиысь йӧскалык лыдӟетъюртысь ёзэтэн кивалтӥсьТатьяна Николаевалэн кылъёсызъя, электрон библиотекаысь тужгес лыдӟымонэз книга 2008-тӥ арын потэм удмурт-ӟуч кыллюкам луэ. Со бӧрсьы Михаил Петровлэн «Италмас» поэмаез мынэ, Семён Жуйковлэн кыллюкамез, Прокопий Гороховлэн удмурт кылъя учебникъёсыз, Бибинур Загуляевалэн разговорникез. Чеберлыко литература пӧлысь ке верано, тужгес но лыдӟиськись книгаос – со удмурт литературалэн классикаез: Григорий Медведевлэн «Лӧзя бесменэз», Кедра Митрейлэн «Секыт зӥбетэз», Михаил Петровлэн «Вуж Мултан» романэз но Михаил Коноваловлэн «Гаян» романэз Татьяна Николаева, Удмуртиысь йӧскалык лыдӟетъюртысь ёзэтэн кивалтӥсьЯкшур-Бӧдья ёросысь Мукши гуртысь нылпи садэн кивалтӥсьлэсь ужзэ быдэсъясь Надежда Васильева нылпиосты удмурт кыллы дышетон амалъёс сярысь мадиз. Али ми доры «Зарни бугор» программа вуэмын. Со программа борды кутӥським ми урыз-урыз. Ужаськом со бордын. Пиналъёсмес удмурт кыллы дышетӥськом. Милям гуртмы карлы матын, соин трос пиналъёс ӟуч сямен верасько. Но милям уг поты, удмурт кылмес мед вунэтозы шуыса Надежда Васильева, Якшур-Бӧдья ёросысь Мукши гуртысь нылпи садэн кивалтӥсьлэсь ужзэ быдэсъясьНылпи садын ужазы проектной методикаез куто, пиналъёсынызы удмурт кылын мед вераськозы шуыса, анай-атайёсын ужало, трос гинэ ужрадъёс ортчытъяло. Куке милям нылпи садамы инновационной площадка усьтӥзы, соку ми ортчытӥмы анкетирование, малы ке шуоно анай-атайёслэсь тодыны кулэ, мылкыдзы вань-а соослэн, ӧвӧл-а. Одӥгез но анкета урод мылкыдын гожтэмын ӧй вал. Ваньмыз мылкыд каризы удмурт кылэз дышетыны Надежда Васильева, Якшур-Бӧдья ёросысь Мукши гуртысь нылпи садэн кивалтӥсьлэсь ужзэ быдэсъясьНадежда Васильева пусъе, асьсэос пиналъёс удмурт кылэз дышетыны одӥг но пумит ӧвӧл. Малы ке шуоно со уж шудон сямен мынэ. Кылсярысь, нылпи садын одӥг нуналзы удмурт шудонъёслы сӥземын. Пиналъёс быдэс нунал удмурт шудонъёсын шудо, озьы ик вӧзамы улӥсь калыкъёслэсь шудонъёссэс ужазы пырто. Со сяна, пиналъёсын пӧртэм ёрос, элькун ужрадъёсы пырисько. Тыршемзылэн емышез син азьын. Нуналлы быдэ мон, кылсярысь, пиналъёсын дӥсяськыкумы, урамын ветлыкумы, вераськисько ялан удмурт кылын. Нырысь ик со вал туж секыт соослы. Соос серекъяло, марало вал. Али соос дышизы ини. Соос валало ваньзэ вераны, но верало ӟуч сямен. Но валало, мар мон верасько, мар курисько соослэсь Надежда Васильева, Якшур-Бӧдья ёросысь Мукши гуртысь нылпи садэн кивалтӥсьлэсь ужзэ быдэсъясьТодэ вайытом, кемалась ик ӧвӧл Ижкарын анай кылъёсты дышетонлы сӥзем семинар ортчиз.  Тегъёс: Дышетон Ижкар Удмуртия Чайковский удмуртъёс удмурткыл  